România în Air Schengen, de la 31 martie. Toate schimbările pentru români
- Mădălina Sfrijan
- 30 martie 2024, 13:23
Începând de duminică, românii care călătoresc în statele din spaţiul Schengen nu vor mai trebui să treacă prin controlul de frontierele aeriene şi maritime. Astfel,aceştia nu se vor mai opri la punctele de control ale Poliţiei de Frontieră pentru a le fi verificate documentele de călătorie, urmând să meargă direct către porţile de îmbarcare. Totuși, vor exista o serie de controale la frontiere.
Călătoriile cu avionul, după intrarea în Schengen.
Se vor efectua controale pe baza unei analize de risc, în special pentru persoanele suspecte sau aflate în urmărire penală. Polițiștii vor fi echipați cu dispozitive mobile de control pentru a verifica informațiile din bazele de date. Atât adulții, cât și minorii care călătoresc către statele din spațiul Schengen, vor trebui să prezinte aceleași documente ca și până acum.
Diferenţa constă în faptul că nu vor mai exista controale asupra documentelor de către Poliţia de frontieră, la ghişee special amenajate. Documentele vor fi prezentate doar la solicitarea poliţiştilor de frontieră aflaţi în aeroporturi şi porturi. Pentru deplasările către state non-Schengen, atât pentru adulţi, cât şi pentru minorii români, condiţiile de călătorie rămân neschimbate, iar verificarea documentelor se va face la filtrele de control ale Poliţiei de Frontieră.
Situația în anul precedent
În 2023,ieșirea din țară nu a fost permisă părăsirea României pentru 2.500 de minori. La nivel naţional, 17 aeroporturi şi 4 porturi maritime vor opera în condiţii Schengen. Două treimi din cursele înregistrate anul trecut pe aeroporturile din România au fost spre şi dinspre statele respective.
Aeroportul Henri Coandă. Primele zboruri din spațiul Schengen
Primele zboruri din spațiul Schengen, care vor ateriza la Aeroportul Henri Coandă în prima oră după miezul nopții, vor fi cele provenite din Paris, Viena, Hamburg, Roma, Zurich, Munchen, Amsterdam și Geneva.
Conform noului regulament de călătorie, persoanele care intră în terminal, după ce parcurg procedura de control la securitate nu vor fi supuse controlului la frontieră. Acestea vor putea merge direct către porţile de îmbarcare. Totușj dar în tot acest traseu parcurs, vor putea fi verificate de Poliţia de Frontieră, echipajele mixte ale Poliţiei Române, Jandarmeriei Române şi Inspectoratului General pentru Imigrări.
"Trebuie să ştim că în zona de terminal Schengen, în toate terminalele vor fi patrule mixte de poliţişti, jandarmi, care vor veghea la siguranţa noastră. Vor face controale în baza unei analize de risc, dacă sunt persoane suspecte, persoane care ştim că sunt date în urmărire, sub control judiciar şi aşa mai departe.", a explicat Chestorul de poliţie Cornel Laurian Stoica.
Autoritățile de la frontieră vor efectua procedurile de control cu ajutorul unei aplicații.
"La nivelul Ministerului Afacerilor Interne şi Poliţiei de Frontieră împreună cu celelalte arme, s-a dezvoltat o aplicaţie pe un terminal mobil, practic un telefon, cu care colegii mei şi ceilalţi din celelalte arme pot verifica documentele persoanei şi vor observa dacă documentul este dat pierdut, furat, dacă este una şi aceeaşi persoană, dacă există o alertă pe numele persoanei, iar în momentul în care vor identifica această persoană, o vor conduce în linia a doua de control pentru a lua măsurile legate", a adăugat şeful Poliţiei de Frontieră.
Persoanele date în urmărire vor fi reţinute şi predate autorităţilor competente.